KIRJALLINEN KYSYMYS E-3893/00

esittäjä(t): Robert Goebbels (PSE) komissiolle

(13. joulukuuta 2000)

Aihe: Eurooppalaisia yritysneuvostoja koskevan direktiivin tarkistaminen

Eurooppalaisten ammattiyhdistysaktiivien mielenkiinto eurooppalaisia yritysneuvostoja kohtaan on tällä hetkellä varsin laimeaa. Ensimmäisten vapaaehtoisten sopimusten aiheuttaman euforian jälkeen eurooppalaiset ammattiyhdistykset ovat joutuneet luopumaan illuusioistaan.

Sen jälkeen, kun yli 400 vapaaehtoista sopimusta oli tehty vuosien 1994 (vuosi, jolloin ministerineuvosto hyväksyi direktiivin) ja 1996 (määräaika, joka annettiin direktiivin saattamiselle osaksi kansallisia lainsäädäntöjä) välillä, neuvottelut ovat päättyneet menestyksekkäästi ainoastaan noin 30 monikansallisessa yrityksessä. Ottaen huomioon, että tämä asia koskee vielä 700800 teollisuusyritystä, onnistumisprosentin voidaan todeta olevan varsin alhainen. Tässä asiassa on siis edistytty hyvin hitaasti.

Onko eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22.9.1994 annetun neuvoston direktiivin 94/45/EY(1) saattamista osaksi kansallisia lainsäädäntöjä kokonaisvaltaisesti uudelleenarvioitu?

Eikö komissio katso, että kyseisen direktiivin säännöksiä on välttämätöntä tarkistaa

1. viestintää ja tiedonvälitystä koskevissa asioissa,

2. edustajien koulutusta koskevissa asioissa,

3. eurooppalaisten ammattiyhdistysliittojen tunnustamisen edistämistä koskevissa asioissa?

(1) EYVL L 254, 30.9.1994, s. 64.

Anna Diamantopouloun komission puolesta antama yhteinen vastaus kirjallisiin kysymyksiin P-3828/00, E-3850/00 ja E-3893/00

(19. tammikuuta 2001)

Komission kanta kysymykseen, joka koskee eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetun neuvoston direktiivin 94/45/EY(1) tarkistamista, esitettiin komission antamassa täytäntöönpanokertomuksessa seuraavasti(2): Direktiivin soveltamisen arviointia jatketaan ottaen huomioon neuvostossa ja Euroopan parlamentissa käynnissä olevat keskustelut siihen läheisesti liittyvistä asioista (ehdotus direktiiviksi työntekijöille tiedottamista ja heidän kuulemistaan koskevista yleisistä puitteista Euroopan yhteisössä(3) sekä työntekijöiden osallistumista eurooppayhtiössä koskeva direktiiviluonnos). Arvioinnista tehtävien johtopäätösten sekä mainittujen muiden asioiden kehityksen mukaan komissio tekee sopivalla hetkellä päätöksen direktiivin mahdollisesta uudelleentarkastelusta.

Tässä yhteydessä on syytä huomata, että 7.8. joulukuuta 2000 kokoontuneessa Nizzan Eurooppa-neuvostossa saavutettiin merkittävä läpimurto työntekijöiden osallistumista koskevien näkökohtien alalla eurooppayhtiöasiassa. Eurooppa-neuvosto pyysikin neuvostoa laatimaan vuoden 2000 loppuun mennessä säädöstekstit, joiden avulla voidaan vahvistaa eurooppayhtiön säännöt. Neuvoston erityisistunnossa 20. joulukuuta 2000 päästiin poliittiseen yhteisymmärrykseen kahdesta välineestä, jotka muodostavat eurooppayhtiöpaketin: asetuksesta, joka sisältää yhtiöoikeudellisia säännöksiä(4), sekä direktiivistä, joka koskee työntekijöiden osallistumista. Sen jälkeen kun parlamenttia on kuultu uudelleen, asetus sekä direktiivi työntekijöiden osallistumisesta hyväksytään virallisesti neuvostossa.

Lisäksi Nizzan Eurooppa-neuvosto totesi, että neuvotteluissa, joiden aiheena on ehdotus neuvoston direktiiviksi työntekijöille tiedottamista ja heidän kuulemistaan koskevista yleisistä puitteista, on edistytty huomattavasti, ja kehotti neuvostoa jatkamaan direktiivin tarkastelua.

Ottaen huomioon nämä viimeaikaiset toimet komissio katsoo, että on viisaampaa keskittyä tässä vaiheessa käsiteltävinä oleviin asioihin, ennen kuin käynnistetään eurooppalaista yritysneuvostoa koskevan direktiivin uudelleentarkastelu. Vastaavasti direktiivin soveltamista koskeva arviointityö jatkuu.

(1) EYVL L 254, 30.9.1994.

(2) KOM(2000) 188 lopullinen.

(3) EYVL C 2, 5.1.1999.

(4) EYVL C 263, 16.10.1989.